Teatan kohe alguses, et Hispaania GP meeldis mulle väga. Kui eelmistel etappidel kiputi kurtma, et möödasõite on liiga palju ja need on liiga lihtsalt tehtavad, siis Barcelonas pakutud  "menüü" pidi olma ka kõige paadunumale vormeligurmaanile mokkamööda. Mööda sõita oli raske, nagu võis näha Mark Webberi kulgemisest, kes Fernando Alonsost kuidagi mööda ei saanud. Kindlasti maksis see Webberile kolmanda koha, aga võibolla oleks ta ilma Alonso "pidurduseta" isegi esikohaheitlusse suutnud sekkuda. Ja isegi hilisem võitja Sebastian Vettel ei saanud stardijärgse esimese "vahetuse" jooksul Alonsost mööda. Samas, ega vist väga ei üritanud ka. Boksipeatuste arvu ja autode võimete vahet teades polnud  selleks ka hädavajadust.